Manawi tumrap Spanyol, Franco sampun sarêmbag kalihan Prancis, supados ngawontênakên rêrukunan. Mila lajêng wontên pandakwa bilih tindak pangêbom saking gêgana punika saking pandamêlipun Italie, amargi ingajêng sampun wontên rêmbag, ingkang raosipun anyujanani dhatêng tindakipun Italie, anggènipun melik nêdya katrêm wontên ing laladan Spanyol. Nanging sadaya wau sayêktosipun namung pangintên kemawon. Nanging sarêng wontên dhawuh saking parentah Prancis, manawi wontên motor mabur katingal supados lajêng dipun mriyêm, punika lajêng wontên sêsulakipun bilih Prancis sampun botên kêkilapan dhatêng tindak ingkang pinanggih kados makatên punika.